Λουκάς Αποστολίδης

Ο Λουκάς Αποστολίδης του Θωμά (3 Απριλίου 1951) είναι Έλληνας δικηγόρος και πολιτικός που διετέλεσε βουλευτής Βοιωτίας με το ΠΑΣΟΚ και υφυπουργός Εθνικής Άμυνας.

Βιογραφικό
Γεννήθηκε το 1951 στην Αγία Άννα Βοιωτίας. Σπούδασε στη Νομική Σχολή του Πανεπιστημίου Αθηνών και πραγματοποίησε μεταπτυχιακές σπουδές στο Δίκαιο Εργασιακών Σχέσεων στο Πανεπιστήμιο Paris X Nanterre στη Γαλλία. Επίσης, παρακολούθησε μαθήματα σχετικά με τις μορφές των λαϊκών κινημάτων στην École Pratique στο Παρίσι. Ενώ σπούδαζε στη Νομική Αθηνών, υπήρξε μέλος της νεολαίας του ΠΑΚ Εσωτερικού και είχε αντιδικτατορική δράση. Συγκεκριμένα την περίοδο της δικτατορίας (1967-74) είχε έντονη αντιδικτατορική δράση με αποκορύφωμα τη συμμετοχή του στην εξέγερση στο Πολυτεχνείο το Νοέμβριου του 1973. Από την εμπειρία του αυτή, εμπνεύστηκε και το πρώτο του βιβλίου που εξέδωσε όντας σε ηλικία 23 ετών: Μαρτυρία από το ματωμένο φοιτητικό κίνημα, 1967-1974, το οποίο σηματοδότησε τη ζωή του.

Το 1974 υπήρξε ιδρυτικό στέλεχος του ΠΑΣΟΚ, και διετέλεσε μέλος της Κεντρικής Επιτροπής του Κινήματος, γραμματέας του Τομέα Συνδικαλιστικού και του Τομέα Κοινωνικής Πολιτικής.

Οι μεταπτυχιακές σπουδές του Λ. Αποστολίδη στο Παρίσι σε θέματα εργασιακά και ασφαλιστικά συνέβαλαν στην εξειδίκευση του γραφείου στα ζητήματα αυτά. Από το 1982 – 1989 διετέλεσε Νομικός Σύμβουλος της Γ.Σ.Ε.Ε., σε μια έντονη περίοδο εκδημοκρατισμού και εκσυγχρονισμού του εργατικού κινήματος στη χώρα μας. Ως εμπνευστής και εμψυχωτής του Κέντρου Μελετών Τεκμηρίωσης και Εκπαίδευσης (ΚΕΜΕΤΕ) της ΓΣΕΕ που μετεξελίχθηκε στο σημερινό ΙΝΕ/ΓΣΕΕ- ΑΔΕΔΥ, ο Λουκάς Αποστολίδης ήταν θεμελιωτής της εργατικής και συνδικαλιστικής εκπαίδευσης και παρευρέθηκε σε εκατοντάδες δίκες για εργασιακά, ασφαλιστικά και διοικητικά θέματα εργαζομένων. Έγραψε πολλά βιβλία και άρθρα για κοινωνικά – εργασιακά και ασφαλιστικά θέματα και τα δικαιώματα του πολίτη.

Ως υπεύθυνος του Κέντρου Μελετών Τεκμηρίωσης και Εκπαίδευσης της Γ.Σ.Ε.Ε., από το 1982 μέχρι το 1989, οπότε και εκλέχθηκε βουλευτής, διοργάνωσε πολλά διεθνή συνέδρια, με συμμετοχή διακεκριμένων επιστημόνων από το εξωτερικό και την Ελλάδα. Το 1989, το ΚΕΜΕΤΕ μετεξελίχθηκε στο Ινστιτούτο Εργασίας ΓΣΕΕ–ΑΔΕΔΥ. Σήμερα, το κέντρο αυτό αποτελεί ένα σημαντικό θεσμό για το εργατικό κίνημα στη χώρα μας. Ο Λουκάς Αποστολίδης μέσα από τα βιβλία του, τα άρθρα του και τις ομιλίες του είχε προτείνει προς τα κεντρικά συνδικάτα (ΓΣΕΕ – ΑΔΕΔΥ), στην Τοπική Αυτοδιοίκηση (ΚΕΔΚΕ) και στους συνεταιρισμούς (ΠΑΣΕΓΕΣ) και τους επιστημονικούς συλλόγους ΔΣΑ ΤΕΕ κ.α. να ιδρύσουν από κοινού ένα Ινστιτούτο Εργασίας, μια Ακαδημία Οικονομικών και Κοινωνικών Επιστημόνων σε Αθήνα, Θεσσαλονίκη, με περιφερειακά τμήματα για την επιμόρφωση του στελεχιακού δυναμικού (αυτοδιοίκηση, συνδικαλισμός, συνεταιρισμοί), καθώς και να οργανώσουν, να προωθήσουν την επιστημονική έρευνα στα μεγάλα ζητήματα της περιφερειακής ανάπτυξης, των κοινωνικών προβλημάτων, των συνθηκών εργασίας των εργαζομένων, της κοινωνικής ασφάλισης, των εργασιακών σχέσεων κ.α.

Εκλέχθηκε βουλευτής Βοιωτίας του ΠΑΣΟΚ στις εκλογές του 1989 (Νοεμβρίου), του 1990, του 1993, του 1996 και του 2000. Διετέλεσε αντιπρόεδρος της Βουλής των Ελλήνων από το 1996 μέχρι το 2000, και υφυπουργός Εθνικής Άμυνας από το 2001 έως το 2004.

Έχει γράψει και εκδώσει τα εξής βιβλία:

«Μαρτυρία από το Ματωμένο Φοιτητικό Κίνημα 1967-1974» (1974)
«Το Δίλημμα» (και θεατρικό έργο, 1977)
«Συνδικαλιστική Εκπαίδευση και Ινστιτούτα Εργασίας» (1983)
«Συνδικάτα και Σοσιαλιστικός Μετασχηματισμός» (1985)
«Τεχνική Επαγγελματική Εκπαίδευση, Επιμόρφωση, Απασχόληση» (1988)
«Οι Εργαζόμενοι στο Προσκήνιο" (1989)
«Εργατικοί αγώνες και Νέο Κοινωνικό Σχέδιο» (1998)
«Η Αριστερά, η Δημοκρατία και η Κοινωνική Ευρώπη» (1998)
«Η Περιφέρεια σε Τροχιά Ανάπτυξης» (2000)
Το εθελοντικό κίνημα στην Ελλάδα και η κοινωνία των πολιτών (2002)
Αμφικτιονία των Στερεοελλαδιτών (2003)
Συνταξιούχοι και ασφαλιστική "μεταρρύθμιση" (2006)
Κοινωνία της γνώσης και περιφερειακή ανάπτυξη (2007)
Ασφαλιστικό δίκαιο (2008)
Ο θαμμένος θησαυρός (2012)
Ο ευρωπαϊκός κοινωνικός χάρτης στην Ελλάδα της κρίσης (2014)
Κράτος δικαίου - ασφαλιστική μεταρρύθμιση και το "δίκαιο της ανάγκης" (2020)
Βοιωτία. Αλλάζουμε Σελίδα 8+1 προτάσεις για ανάπτυξη & ευημερία (2022)
Κίνημα Συνταξιούχων & Ηλικιωμένων Ενεργοί Πολίτες (2023)

Παραπομπές

Βουλευτές εκλεγμένοι με το ΠΑΣΟΚ
Βουλευτές Βοιωτίας
Έλληνες υφυπουργοί Εθνικής Άμυνας
Μέλη του Πανελλήνιου Απελευθερωτικού Κινήματος